Video: ‘Rassistiese’ man dreig egpaar met mes‘n Skermskoot uit die video. Die video volg onderaan die berig. ŉ Paartjie van Sunninghill in Johannesburg leef in vrees nadat ŉ buurman in hul veiligheidskompleks rassistiese aanmerkings teenoor hulle gemaak het en met ŉ mes in sy hand gedreig het om hulle harte uit te sny. Die paartjie, wat uit vrees vir viktimisasie anoniem wil bly, het Dinsdag aan Maroela Media gesê hulle was Vrydag omstreeks 05:30 op pad gimnasium toe, toe hulle die man in die parkeerterrein van die kompleks opgemerk het. “Hy was dronk en het ŉ rusie met ŉ vrou, vermoedelik sy meisie, gehad.” Die paartjie is op die kompleks se beheerliggaam en het tydens die uur by die gimnasium talle oproepe van ander inwoners in die kompleks ontvang, wat oor die man se optrede gekla het. “Toe ons terugkom van die gimnasium af, het ons hom gekonfronteer en gesê ons is moeg daarvoor om klagtes oor hom te kry.” Die man het na bewering sy humeur verloor en die paartjie “wit rassistiese varke” genoem. Hy het ŉ mes gaan haal, hulle daarmee gedreig en die mes in hulle rigting geswaai. Die paartjie het skuiling in hul huis gaan soek en die man se optrede op video vasgelê. Op die video kan ŉ mens sien hoe die man hulle vloek en dreig om hulle harte uit te sny. Hulle het die polisie ontbied en toe hulle 31 minute later opdaag, het die man homself in sy huis toegesluit. Die polisie het aan sy deur geklop, maar hy het nie vir hulle oopgemaak nie. “Die polisie het gesê hulle mag nie sy huis oopbreek om hom in hegtenis te neem nie en dat ons hulle moet bel wanneer hy uitkom.” Die paartjie het ŉ klag van intimidasie by die polisie aanhangig gemaak. “Die man het eers Saterdag uitgekom, maar toe ons die polisiebeamptes wat Vrydag reageer het ontbied, het hulle gesê ons het reeds ŉ saak gemaak en dat die nuwe ondersoekbeampte dit moet hanteer.” Die nuwe ondersoekbeampte was Dinsdag by die paartjie se huis om hul verklarings en dié van ooggetuies af te neem. “Die beheerliggaam het intussen opgetree en die man ŉ maand kennis gegee om die eenheid te ontruim. Hy het Dinsdag sy uitsettingskennisgewing aanvaar en moet teen die einde van Maart uit wees.” Die paartjie woon al 18 maande in die kompleks en hulle het gesê die man was ‘n probleem sedert hy op 6 Desember daar ingetrek het. WAARSKUWING: Die video bevat kru taal. [wpvideo fcAtZxHB]